b'\n_START_ARTICLE_\nTaavi R\xc3\xb5ivase esimene valitsus\n_START_SECTION_\nUued ametikohad\n_START_PARAGRAPH_\nTaavi R\xc3\xb5ivase valitsuses oli kaks uut ministrikohta, mille vastutusalad m\xc3\xa4\xc3\xa4rati peaministri korraldusega 26. m\xc3\xa4rtsil 2014._NEWLINE_Tervise- ja t\xc3\xb6\xc3\xb6ministri (Urmas Kruuse) \xc3\xbclesanneteks oli osalemine rahvatervise, tervishoiu, e-tervise, ravimite, t\xc3\xb6\xc3\xb6h\xc3\xb5ive, t\xc3\xb6\xc3\xb6suhete ja t\xc3\xb6\xc3\xb6keskkonna alase poliitika kujundamisel, selle elluviimise koordineerimisel ja finantseerimise kavandamisel, poliitika m\xc3\xb5ju seire korraldamisel ning osalemine sotsiaalministeeriumi ja tema valitsemisala asutuste tegevustes Euroopa Liidu otsustusprotsessis ja rahvusvahelises koost\xc3\xb6\xc3\xb6s. Minister t\xc3\xa4idab oma \xc3\xbclesandeid koost\xc3\xb6\xc3\xb6s sotsiaalministeeriumiga ja mitmete ministeeriumi valitsemisala organisatsioonidega._NEWLINE_V\xc3\xa4liskaubanduse- ja ettev\xc3\xb5tlusministri (Anne Sulling) \xc3\xbclesanneteks oli osalemine ettev\xc3\xb5tluse arengu toetamisele, ekspordi arengule, v\xc3\xa4lisinvesteeringute kaasamisele, tehnoloogilisele arendustegevusele ja innovatsioonile suunatud poliitika kujundamisel, selle elluviimise koordineerimisel ja finantseerimise kavandamisel, nendes valdkondades majandusanal\xc3\xbc\xc3\xbcsi ja majandusprognooside koostamisel ning osalemine majandus- ja kommunikatsiooniministeeriumi ja tema valitsemisala asutuste tegevustes Euroopa Liidu otsustusprotsessis ja rahvusvahelises koost\xc3\xb6\xc3\xb6s. Minister t\xc3\xa4idab oma \xc3\xbclesandeid koost\xc3\xb6\xc3\xb6s majandus- ja kommunikatsiooniministeeriumiga, mitmete ministeeriumi valitsemisala organisatsioonidega ning v\xc3\xa4lisministeeriumiga.'